Vroeggebore babas: Alles wat jy moet weet - Jou Gesin | Solidariteit WêreldJou Gesin | Solidariteit Wêreld
Tuis › Artikels › Vroeggebore babas: Alles wat jy moet weet
Vroeggebore babas: Alles wat jy moet weet
Babas wat voor 37 weke gebore word, word as vroeggebore babas geklassifiseer.
Volgens navorsing word nagenoeg 15 miljoen babas elke jaar vroeggebore. In Suid-Afrika word elke agt uit 100 babas vroeggebore. In sommige gevalle kan voortydige kraam deur medikasie gestaak word. Ander kere moet die baba vroeggebore word vir die gesondheid van die ma of die baba self.
Babas wat tussen 34 en 36 weke van swangerskap gebore word, word as laat prematuur geklassifiseer terwyl babas wat tussen 32 en 34 weke gebore word as matig prematuur beskou word. ʼn Baba wat voor 32 weke van swangerskap gebore word, word as baie prematuur beskou en ʼn baba wat voor 25 weke van swangerskap gebore word, is uiters prematuur.
Babas wat vroeggebore word, kan behalwe vir hul fisieke grootte ook gesondheidsprobleme ervaar aangesien hulle nog nie klaar ontwikkel het nie. Van die korttermyngevolge wat dit kan inhou, sluit in probleme met hul longe, hart of brein, regulering van liggaamstemperatuur, hipotermie, spysverteringsprobleme, geelsug of die immuunstelselprobleme.
Daar kan egter ook langtermyngevolge wees, soos serebrale gestremdheid, leer-, sig- en gehoorprobleme, gedrags- en sielkundige probleme en chroniese gesondheidskwessies.
Vroeggebore babas benodig bykomende sorg sodra hulle gebore word. Afhangend van hoe vroeg die baba gebore is, sal hy of sy in die neonatale intensiewe sorgeenheid opgeneem word. Daar sal allerhande masjiene aan die baba gekoppel word om funksies te verrig wat hy of sy nie self kan nie en ten einde jou baba sterk genoeg te kry sodat hy of sy kan huis toe gaan.
ʼn Baba wat vroeggebore word, kan traumaties wees vir die ma en die res van die gesin. Nie net is ouers bekommerd oor die welstand van hul nuweling nie, maar kan dit ook finansiële uitdagings tot gevolg hê. Dit beteken ook dat die nuwe ouers gereeld by die hospitaal moet wees en as hulle ander kinders ook het, kan dit dié kinders afgeskeep laat voel. Dit is dus noodsaaklik om die nodige ondersteuning te kry sodat daar na almal se welstand omgesien word.
Die spesifieke oorsaak van voortydige geboorte is nie altyd duidelik nie. Daar is egter risikofaktore, wat insluitend ʼn vorige prematuurgeboorte, swangerskap met meerlinge, ʼn tydperk van minder as ses maande tussen swangerskappe, swangerskap deur middel van in vitro-bevrugting, probleme met die baarmoeder, serviks of plasenta, infeksies, sommige chroniese toestande soos hoë bloeddruk en diabetes, ʼn stresvolle lewensgebeurtenis, miskrame of aborsies, of liggaamlike besering of trauma.